NÁVRH  VLÁDY

na skrátené legislatívne konanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov zabezpečuje ďalší pokrok v prispôsobovaní právnej úpravy dane z pridanej hodnoty v Slovenskej republike so sekundárnou legislatívou Európskej únie. 
Uvedený cieľ sa má dosiahnuť zmenou v úprave sadzieb dane z pridanej hodnoty. Dňom 1. januára 2003 nadobudol účinnosť zákon Národnej rady SR č. 637/2002 Z. z., ktorým sa mení a dopĺňa zákon č. 289/1995 Z. z. o dani z pridanej hodnoty v znení neskorších predpisov. Tento zákon  rieši úpravu sadzieb dane z pridanej hodnoty tak, že doterajšia základná sadzba sa znižuje z 23% na 20% a doterajšia znížená sadzba sa upravuje z 10% na 14%. Súčasťou zákona je i príloha č. 1 “Zoznam tovarov a služieb podliehajúcich sadzbe dane 14%.” Obsahom tejto prílohy je zoznam tovarov a služieb, u ktorých sa uplatňuje sadzba dane 14%. Okrem iných položiek sú v tomto zozname zaradené všetky základné potraviny a tovar dennej spotreby. I v doterajšom období boli základné potraviny zaradené vždy medzi tovarmi so zníženou sadzbou DPH.  Pri zostavovaní prílohy č. 1 došlo nedopatrením k tomu, že  do tohto zoznamu nebol zaradený tovar pod číslom CS 151419 – ostatné (repkový olej so zníženým obsahom kyseliny erukovej - ostatné), čo podľa metodiky zákona o DPH znamená automatické zaradenie tohto tovaru do základnej 20% sadzby dane. Navrhnutá zmena je v súlade so Šiestou smernicou Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii, ako aj so schválenou kapitolou 10 – Dane Národného programu prispôsobovania acquis communautaire.

Táto skutočnosť je dôvodom na uplatnenie požiadavky podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, aby sa Národná rada Slovenskej republiky uzniesla na skrátenom legislatívnom konaní o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov.